PSD organizează un mare miting la Iași chiar în ziua Consiliului European găzduit în premieră de Sibiu. Ieșenii organizează pe Facebook o contra-manifestație

PSD a primit autorizație pentru organizarea unui miting în Piața Unirii din Iași în data de 9 mai, exact în ziua în care la Sibiu are loc în premieră o reuniune a șefilor de stat și de guvern din UE (Consiliul European). Mai mulți locuitori din Iași au anunțat pe Facebook organizarea de contra-manifestații, scrie Ziarul de Iași.

Mitingul PSD va fi organizat în intervalul orar 14.30 – 19.00, în Piaţa Unirii din Iași.

Pe Facebook s-au creat deja „evenimente” anti-PSD. „Pe 9 Mai, incepand cu ora 15:00, ne strangem in Piata Unirii din Iasi sa aratam ca Iasul nu e rosu, Iasul nu e PSD, si ca Iasi merita mai mult decat PSD! Romania merita mai mult decat PSD!”, arată organizatorii, citați de Ziarul de Iași.

Preşedintele Consiliului Judeţean Iaşi, Maricel Popa, care este şi liderul PSD Iaşi, a anunţat că Ziua Europei va fi marcată cu un spectacol în aer liber, la eveniment fiind invitaţi să participe şi membrii conducerii centrale a partidului. Anunţul a fost făcut după ce pe 20 aprilie, în timpul ultimei vizite făcute la Iaşi pentru a participa la Conferinţa de alegeri a organizaţiei judeţene a PSD, deşi a fost huiduit de câteva sute de protestatari, Liviu Dragnea declara că va reveni pe 9 mai pentru a lua parte la un miting organizat de PSD, transmite Agerpres.

Foto: Imagine de la un miting PSD (INQUAMPHOTOS / Octav Ganea)